**MongoDB** on tasuta kättesaadav avatud lähtekoodiga andmebaas. MongoDB on mitterelatsiooniline ehk mitte-SQL andmebaas ning andmeid hoitakse paindlikes JSON-dokumentides. See tähendab seda, et andmestruktuuri saab muuta igal ajal ning väljad võivad varieeruda erinevates dokumentides. MongoDB arendaja on MongoDB Inc. Kuni 16. oktoobrini 2018 avaldati kõik versioonid AGPL-litsentsiga. Alates 16. oktoobrist 2018 avaldatakse kõik versioonid SSPL-litsentsiga. MongoDB arendamisel kasutatavad programmeerimiskeeled on C, C++ ja JavaScript. MongoDB-d kasutavad oma andmebaasina näiteks SourceForge, Foursquare, Craigslist ja eBay.

Ajalugu
-------

MongoDB arendusega alustas tarkvaraarendus ettevõte 10gen 2007. aastal New Yorgis. Algselt arendati MongoDB-d kui teenuseplatvormi(PAAS). Kuid kui nähti MongoDB kui tarkvara potentsiaali, siis keskendus 10gen täielikult MongoDB arendusele ning aastal 2013 vahetati ka firma nimi 10gen MongoDB Inc. vastu.  Esimene MongoDB versioon avaldati 2009. aastal ning siis oli juba tegu vabavaralise andmebaasi serveriga.

Tunnused
--------

### Kõrge jõudlus

MongoDB toetab põimitud andmemudeleid, mis kiirendab andmebaasi süsteemi. Lisaks saab MongoDB-s välju indekseerida primaarseks ning sekundaarseks. Tänu indeksitele on võimalik teha kiiremaid päringuid ning otsingud saavad sisaldada võtmeid põimitud dokumentidest.

### Päringukeele lihtsus

MongoDB toetab rikast päringukeelt ning võimaldab lugemis- ja kirjutamisoperatsioone (CRUD), kuid ka andmete liitmist, teksti ja georuumilisi otsinguid.

### Salvestusmootorite toetus

MongoDB toetab salvestusmootoreid WiredTiger, In-Memory ja MMAPv1. Lisaks on MongoDB-l ka rakendusliides (API), mis lubab kolmandate osapooltel arendada salvestusmootoreid MongoDB’le.

Väljaanded
----------

### MongoDB Community Server

MongoDB Community Server on tasuta ning see on saadaval Windowsi, Linuxi ja macOS operatsioonisüsteemidele.

### MongoDB Enterprise Server

MongoDB Enterprise Server on äriversioon MongoDB-le ning see on saadav osana MongoDB Enterprise Advanced'd tellimusest. Seegi on saadaval Windowsi, Linuxi ja macOS operatsioonisüsteemidele.

Arhitektuur
-----------

### Toetatud programmeerimiskeeled

MongoDB’l on draiverid kõikidele peamistele programmeerimiskeeltele ja arenduskeskkondadele. Toetatud on järgnevad programmeerimiskeeled ja arenduskeskkonnad: ActionScript, Cabash, C, C#, C++, Clojure, ColdFusion, D, Dart, Delphi, Erlang, Go, Groovy, Haskell, Java, JavaScript, Lisp, Lua, MatLab, Node.js, Perl, PHP, PowerShell, Prolog, Python, R, Ruby, Scala, Smalltalk.

### Serverivaba ligipääs

MongoDB Stich võimaldab serverivaba (*serverless*) ligipääsu MongoDB’le ja teistele teenustele. Seda on võimalik kasutada JavaScripti, iOSi ja Andoridiga.

Viited
------

1. ↑  "What is MongoDB?". Vaadatud 05.11.2018.
2. 1 2  "System Properties Comparison Couchbase vs. MongoDB". Vaadatud 5.11.2018.
3. 1 2 3  "MONGODB HISTORY AND ADVANTAGES". Vaadatud 5.11.2018.
4. ↑  Derrick Harris (27.08.2013). "10gen embraces what it created, becomes MongoDB Inc". *Gigaom*. Originaali arhiivikoopia seisuga 16.11.2018. Vaadatud 5.11.2018.
5. 1 2 3  "Introduction". Vaadatud 5.11.2018.
6. ↑  "Community". Originaali arhiivikoopia seisuga 23.02.2019. Vaadatud 5.11.2018.
7. ↑  "Enterprise". Originaali arhiivikoopia seisuga 27.11.2019. Vaadatud 5.11.2018.
8. ↑  "Drivers". Vaadatud 5.11.2018.
9. ↑  Simon Bisson (27.07.2017). "MongoDB Stitch: Serverless compute with a big difference". *ZDNet*. Vaadatud 5.11.2018.
10. ↑  "MongoDB Stitch JavaScript SDK". Vaadatud 5.11.2018.
11. ↑  "MongoDB Stitch iOS SDK". Vaadatud 5.11.2018.
12. ↑  "MongoDB Stitch Android SDK". Vaadatud 5.11.2018.